Påbud fra Arbejdstilsynet får nu Brønderslev Kommune til at bevillige penge til ventilationsanlæg på både Søndergades Skole og Hjallerup Skole.

Nu kommer der frisk luft i klasselokalerne på Søndergades Skole i Brønderslev og på Hjallerup Skole. Økonomiudvalget i Brønderslev Kommune besluttede på et møde onsdag at afsætte penge til at installere ventilationsanlæg på skolerne som følge af et påbud fra Arbejdstilsynet. Brønderslev Kommune har allerede installeret et system på Søndergades Skole, som skulle give frisk luft, men ifølge Arbejdstilsynet er den løsning ikke god nok. Derfor meldte Arbejdstilsynet Brønderslev Kommune til politiet d. 3. august for ikke at efterleve påbuddet, som blev givet for to år siden. Økonomiudvalget frigav 2,5 millioner kroner til de nye ventilationsanlæg.